ഹരിത പരാതിയില് പ്രശ്നപരിഹാര നീക്കവുമായി ലീഗ് മലപ്പുറത്ത് രാത്രി വൈകിയും ചര്ച്ച എംഎസ്എഫ് നേതാക്കള്ക്കെതിരായ ഹരിതയുടെ പരാതിയില് മുസ്്ലിം ലീഗ് സംസ്ഥാന നേതൃത്വത്തിന്റെ ആഭിമുഖ്യത്തില് പ്രശ്നപരിഹാര ചര്ച്ച. മലപ്പുറത്ത് ലീഗ് ഓഫീസിലാണ് പ്രമുഖ നേതാക്കളുടെ നേതൃത്വത്തില് യോഗം പുരോഗമിക്കുന്നത്. വൈകീട്ട് ആറരയ്ക്ക് ആരംഭിച്ച ചര്ച്ച രാത്രി വൈകിയും തുടരുകയാണ്.പികെ കുഞ്ഞാലിക്കുട്ടി, ഇടി മുഹമ്മദ് ബഷീര്, പിഎംഎ സലാം, എംകെ മുനീര് എന്നിവരാണ് ചര്ച്ച നടത്തുന്നത്. ഇതിലേക്ക് ആരോപണവിധേയനായ എംഎസ്എഫ് സംസ്ഥാന പ്രസിഡന്റ് പികെ നവാസിനെയും പരാതിക്കാരായ ഹരിത സംസ്ഥാന ഭാരവാഹികളെയും വിളിച്ചുവരുത്തിയിട്ടുണ്ട്. മണിക്കൂറുകളോളം നീണ്ട ചര്ച്ചയാണ് മലപ്പുറത്ത് പുരോഗമിക്കുന്നത്. ലൈംഗിക അധിക്ഷേപം അടക്കമുള്ള വിഷയങ്ങള് ചൂണ്ടിക്കാട്ടി എംഎസ്എഫ് നേതൃത്വത്തിനെതിരെ വനിതാ കമ്മീഷനില് നല്കിയ പരാതി പിന്വലിക്കണമെന്ന് നേരത്തെ ലീഗ് നേതൃത്വം ഹരിത സംസ്ഥാന ഭാരവാഹികളോട് ആവശ്യപ്പെട്ടിരുന്നു. എന്നാല്, ഇതിന് ഹരിത ഭാരവാഹികള് വഴങ്ങിയിരുന്നില്ല. തുടര്ന്നാണ് ഹരിത സംസ്ഥാന കമ്മിറ്റിയെ മരവിപ്പിച്ചുകൊണ്ടുള്ള ലീഗ് നേതൃത്വത്തിന്റെ ഇടപെടലുണ്ടാകുന്നത്. കടുത്ത അച്ചടക്കലംഘനമാണ് ഹരിത നേതാക്കളുടെ ഭാഗത്തുനിന്നുണ്ടായിട്ടുള്ളതെന്ന വിലയിരുത്തലിലായിരുന്നു നടപടി. തുടര്ന്ന് എംഎസ്എഫ് സംസ്ഥാന പ്രസിഡന്റ് പികെ നവാസിനോട് വിശദീകരണം നല്കാന് ലീഗ് നേതൃത്വം ആവശ്യപ്പെട്ടിരുന്നു. 15 ദിവസത്തെ കാലാവധിയാണ് നല്കിയിരുന്നത്. അടുത്ത മാസം അഞ്ചിനാണ് കാലാവധി തീരുന്നത്. ഇതിനു മുന്നോടിയായാണ് മലപ്പുറം ലീഗ് ഹൗസില് പികെ നവാസിനെയും ഹരിത നേതാക്കളെയും വിളിച്ചുചേര്ത്തത്. എന്നാല്, ആരോപണവിധേയരായ മലപ്പുറത്തെ എംഎസ്എഫ് നേതാക്കളെ ചര്ച്ചയ്ക്ക് വിളിച്ചിട്ടില്ല.